Мултипликативните сложени семантеми од втор степен во македонскиот јазик

Мултипликативната видска конфигурација според семантичката теорија за глаголскиот вид во македонскиот јазик припаѓа на сложениот несвршен вид, односно на конфигурациите со доминанта континуум. Во зависност од семантичката сложеност на глаголите мултипликативните семантеми во македонскиот јазик можат да бидат сложени од прв степен (од прво и од второ рамниште) и тие семантички имаат две автономни видски вредности и сложени од втор степен.

Сложените мултипликативни семантеми од втор степен имаат три автономни видски вредности, претставени преку одделни морфеми. Во трудот се претставуваат модели на мултипликативни сложени семантеми од втор степен во македонскиот јазик и се покажува моделот на нивната деривација. Во анализата акцентот е ставен на настанот/ситуацијата сфатени како момент и на релациите на овие семантеми со хабитуалните и со теличните кои се однесуваат на нивната видска повеќезначност, која, пак, е резултат на улогата на контекстот.